Ignacy Karpowicz Égiek és földiek c. regényének stílusa, nyelvezete lenyűgöző, ám a temérdek mitológiai, filozófiai, irodalmi, történelmi és pszichológiai utalás miatt elengedhetetlenek az alapos általános műveltségi ismeretek.
Nevem Jézus. Jézus Krisztus, álnevem Ichthys. Nagyon népszerű vagyok, kétezer éve a topon. Főleg a Bibliában szerepelek, amely a Hair mellett minden idők legnagyobb musicalje” – idézet Ignacy Karpowicz Égiek és földiek című regényéből, amelynek bemutatója a XX. Budapesti Nemzetközi Könyvfesztiválon lesz a hétvégén. Egy olyan regényről van szó, amelynek műfaja gyakorlatilag besorolhatatlan. A kiadó iránytűként a kötet hátlapján Bulgakovot, Rebelais-t és Kunderát említi, ám senki se úgy vágjon bele az olvasásba, hogy fejezetről-fejezetre keresi benne e trió munkásságának hatásait, ugyanis az Égiek és földiek egyetlen más regényhez sem hasonlít. A legtalálóbb szó rá talán a bizarr. Jó értelemben vett bizarr darabról van szó, amely számos olvasó számára befogadhatatlan, megemészthetetlen lesz, és sokan felháborítónak, provokatívnak és polgárpukkasztónak fogják tartani. Mi több, egyesek a blaszfémia vádjával is előhozakodhatnak.
Az intelligens, bár nem mindenki számára könnyen emészthető humor – néhol talán túl sok is belőle – szintén végigkíséri az egész sztorit, amely posztkommunista lengyel társadalomkritika és a posztmodern egyén nihilizmusba hajlásának lenyomata egyben. Mindezek ábrázolásában nyújt kiemelkedőt a szerző, ugyanis a komor folyamatokat játszi könnyedséggel, humorral, iróniával és szellemességgelközelíti meg. És, ha ez nem volna elég, mindezt úgy teszi, hogy az olvasó egy pillanatig se érezze komolytalannak, felszínesnek.
A regény stílusa, nyelvezete lenyűgöző. Rendkívül pontosan, néhol már idegesítő részletességgel fogalmaz,temérdek mitológiai, filozófiai és vallásfilozófia, irodalmi és történelmi, pszichológiai utalást tesz, így ezek megértéséhez elengedhetetlenek az alapos általános műveltségi ismeretek. Külön hangsúlyt fektet a modern embert körülvevő környezet elengedhetetlen kellékeire, eszközeire, jelenségeire, amelyek Füst Milánt parafrazálva, tűrhetővé teszik az ember, ez esetben a posztmodern ember életét.
http://olvasoterem.com/index.php/2013/04/ignacy-karpowicz-egiek-es-foldiek/